Steve Coast, 2009
**OpenStreetMap** je otvorený projekt, ktorého cieľom je tvorba voľných geografických dát, ako sú napríklad cestné mapy. Používa predovšetkým dáta z prijímačov GPS (v režime automatického zaznamenávania súradníc prechádzanej trasy), ktoré sú následne kontrolované a editované. Je založený na kolektívnej spolupráci a na koncepcii Open source.

Projekt OpenStreetMap založil v júli 2004 Steve Coast z Veľkej Británie. V apríli 2006 sa OSM začal transformovať na nadáciu. „Nadácia OpenStreetMap je medzinárodná nezisková organizácia, ktorej zámerom je povzbudzovať tvorbu, spracovanie a šírenie voľných geografických dát a poskytovať tieto dáta ktorémukoľvek záujemcovi o ich používanie a zdieľanie." Licencia pod ktorou sú dáta poskytované je Open Database License.

Šírka záberu
------------

OpenStreetMap Bratislava
* Hoci rozhranie mapovacieho softvéru zahŕňa celý svet, hlavné úsilie sa odohráva vo Francúzsku, Škandinávii, na ostrove Man a v Spojenom kráľovstve. Pokrytie USA sa docielilo použitím dát TIGER (vytvorené pri sčítaní ľudu), ktoré môžu užívatelia upravovať. Na Slovensku a v Česku je k dispozícii Katastrálny portál.
* Mapy sú 2-rozmerné, nezobrazuje sa v nich nadmorská výška, vrstevnice. Vrstevnice treba aplikovať z externého zdroja, napríklad SRTM.

Formát dát
----------

Najbežnejším zdrojom dát nahrávaných do OSM sú prenosné prijímače GPS. Mnohí prispievatelia používajú nástroj ako napr. GPSBabel na konverziu dát zo surového (NMEA) alebo proprietárnych formátov do GPX, ktorý je odvodený z XML. Dáta sa zhromažďujú vo vzťažnom systéme WGS84 ako zemepisná dĺžka / zemepisná šírka a sú obvykle zobrazené v Mercatorovej projekcii.

Zobrazovacie nástroje
---------------------

Webstránka OpenStreetMap poskytuje zobrazovač založený na koncepte AJAX a OpenLayers, podobný tomu, ktorý používajú napríklad Google Maps. Vzhľadom na fakt, že zdrojová databáza je verejne dostupná, existuje množstvo portálov ktoré ponúkajú mapu v inej vizualizácii. Väčšina využíva OpenLayers, ale niektoré sú založené na iných technológiách, napríklad Flash.

Popri online mapách, existujú aj mapy do mobilných telefónov, tlačené mapy, mapy pre nevidiacich, 3d mapy. Neexistuje žiadna legálna prekážka pri tvorbe akejkoľvek reprezentácie mapy.

Editovacie nástroje
-------------------

K dispozícii je niekoľko možností editovania:

* Flash aplikácia Potlatch na stránke OpenStreetMap.org. Ten je stále vyvíjaný a zdokonaľovaný a jeho vlastnosti zahŕňajú schopnosť vytvárať a značkovať cesty resp. ulice. V tomto applete, užívateľ vidí GPS-trasu ako body nanesené nad fotografiami zo satelitu Landsat7. Užívateľ môže vkladať uzly na ľubovoľné miesto mapy, ale zámerom je, aby ich kládol pozdĺž bodov GPS-trasy. Z uzlov môže vytvárať cesty a segmenty. Momentálne applet umožňuje pomenúvať cesty a určovať ich kategóriu (diaľnica, cesta 1. triedy, 2. triedy, atď.). Kľúčovou vlastnosťou databázy OSM je jej rozšíriteľnosť. Ani zakladateľ OSM ani vývojári nekladú obmedzenia na schému databázy, umožňujúc tak užívateľom navrhovať a vytvárať toľko kategórií, koľko chcú.
* Samostatný program (t. j. nebežiaci v okne browsera) oms-editor, napísaný v jazyku C++, sa dá použiť pre editovanie bez internetového pripojenia.
* Samostatný program josm, napísaný v jazyku Java.
* Pripojiť sa možno aj inými programami, cez rozhranie XML-RPC.

Editovať smie len registrovaný užívateľ. Za zriadenie konta sa neplatí, naopak, verejnosť je vyzývaná ku spolupráci.

Zdroje dát
----------

Hlavné cestné dáta sa obvykle odvodzujú z GPS-trasy, zaznamenaných bežným komerčným GPS-prijímačom. Mozaika satelitných fotografií z družice Landsat7 sa používa ako podklad a na overenie dát.

Referencie
----------

1. ↑  RWeait. *OpenStreetMap data license is ODbL v1.0* [online]. OSM Foundation, 12 September 2012, [cit. 2012-11-05]. Dostupné online.
2. ↑

Externé odkazy
--------------

* – Hlavná webstránka projektu
* wiki o projekte OSM
* ukážka: OpenStreetMap-a Londýna
* zoznam ďalších podobných projektov
* Openstreetmap na Slovensku
* Slovenská Openstreemap mapa freemap.sk